NOTĂ DE FUNDAMENTARE
	Secţiunea 1

Titlul proiectului de act normativ
Ordonanţă de urgenţă privind supravegherea macroprudenţială 

a sistemului financiar naţional  



	Secţiunea a 2-a

Motivul emiterii actului normativ

	1. Descrierea situaţiei actuale

a) În prezent, la nivel naţional, politica macroprudenţială, respectiv responsabilitatea menţinerii stabilităţii sistemului financiar în ansamblu nu este reglementată, în mod explicit, în legislaţia internă. Supravegherea sistemului financiar naţional este una din atribuţiile Băncii Naţionale a României, pentru sectorul instituţiilor de credit, precum şi o atribuţie a Autorităţii de Supraveghere Financiară, pentru sectorul pieţei de capital, al asigurărilor şi al pensiilor private. Legislaţia ce guvernează activitatea celor doua autorităţi de supraveghere naţionale cuprinde prevederi referitoare la obligaţia menţinerii stabilităţii financiare la nivelul fiecărui sector supravegheat, competenţa exclusivă în domeniul menţinerii stabilităţii sistemului financiar în ansamblu nefiind conferită unei autorităţi.
b) În practica curentă, în majoritatea ţărilor din Uniunea Europeană, sarcina asigurării stabilităţii financiare este împărţită între ministerul de finanţe, banca centrală şi autoritatea/autorităţile de supraveghere financiară. În scopul promovării unei cooperări eficiente între aceste instituţii, implementarea unui cadru formal de coordonare a politicilor de stabilitate financiară este imperios necesară, rezultantă directă a unui număr de factori externi şi interni:

i) factori externi – efect imediat al reformei sistemului financiar european: 
· Modificări în structura instituţională europeană: în data de 24 noiembrie 2010 a intrat în vigoare Regulamentul UE nr. 1092/2010 al Parlamentului European şi al Consiliului privind supravegherea macroprudenţială la nivelul Uniunii Europene şi de înfiinţare a unui Comitet european pentru risc sistemic.

· Înfiinţarea Comitetului European pentru Risc Sistemic a fost una dintre măsurile adoptate la nivelul Uniunii Europene ca răspuns la criza financiară globală. Comitetul răspunde de supravegherea macroprudenţială a sistemului financiar în Uniune, pentru a contribui la prevenirea sau reducerea riscurilor sistemice la adresa stabilităţii financiare a Uniunii. Comitetul contribuie la buna funcţionare a pieţei interne, garantând astfel o contribuţie sustenabilă a sectorului financiar la creşterea economică.

· Întărirea politicilor de stabilitate financiară la nivel european prin asumarea unor noi obiective: obiectivul politicii macroprudenţiale este de a contribui la salvgardarea stabilităţii sistemului financiar în ansamblu, inclusiv prin consolidarea capacităţii acestuia de a rezista la şocuri şi prin diminuarea acumulării de riscuri sistemice, asigurând pe această cale o contribuţie sustenabilă a sectorului financiar la creşterea economică.

· Modificări în portofoliul de responsabilităţi ale autorităţilor europene pentru o implementare mai eficientă a deciziilor la nivel european şi naţional: Comitetul European pentru Risc Sistemic are dreptul de a emite avertizări cu privire la riscurile sistemice considerate a fi semnificative şi poate face recomandări pentru acţiuni de remediere ca răspuns la riscurile identificate. Avertizările şi recomandările emise de Comitet pot fi adresate Uniunii în ansamblu, unuia sau mai multor state membre, uneia sau mai multor autorităţi europene de supraveghere financiară sau uneia sau mai multor autorităţi naţionale de supraveghere financiară. Destinatarii recomandărilor sunt obligaţi să informeze Comitetul cu privire la acţiunile întreprinse drept răspuns la recomandare sau să ofere explicaţii în cazul în care nu au adoptat astfel de acţiuni.

· Măsuri concrete privind definirea şi implementarea eficientă a politicilor macroprudenţiale la nivel naţional: în data de 22 decembrie 2011, Consiliul General al Comitetului European pentru Risc Sistemic a adoptat Recomandarea privind mandatele macroprudenţiale ale autorităţilor naţionale (CERS/2011/3). Recomandarea este adresată tuturor statelor membre şi a fost publicată în Jurnalul Oficial al Uniunii Europene nr. C 41 din 14 februarie 2012. 

ii) factori interni – efect al necesităţii de adaptare a instituţiilor şi politicilor naţionale:

· Continuarea îndeplinirii angajamentelor asumate prin Tratatul de aderare la Uniunea Europeană (semnat de România în luna aprilie 2005), în ceea ce priveşte obligativitatea alinierii cadrului legal şi instituţional naţional la legislaţia europeană.

· Alinierea la noile practici instituţionale europene în domeniul financiar: România, alături de toate statele membre, a primit solicitarea, din partea Comitetul European pentru Risc Sistemic, să desemneze prin legislaţia naţională o autoritate responsabilă cu aplicarea politicilor macroprudenţiale. De asemenea, recomandarea conţine principii directoare cu privire la: obiectivul politicii macroprudenţiale, aranjamentele instituţionale, atribuţiile, prerogativele şi instrumentele macroprudenţiale, transparenţă şi răspundere, independenţă.

· Asigurarea unui cadru legal adecvat la nivel naţional pentru implementarea deciziilor adoptate la nivelul Uniunii Europene: Comitetul European pentru Risc Sistemic motivează emiterea recomandării prin faptul că eficienţa politicii macroprudenţiale depinde de existenţa unui cadru legal adecvat, atât la nivelul Uniunii, cât şi la nivelul fiecărui stat membru, întrucât adoptarea măsurilor necesare în vederea menţinerii stabilităţii financiare este o responsabilitate a autorităţilor naţionale, iar Comitetul European pentru Risc Sistemic nu dispune de competenţa legală de a implementa instrumente macroprudenţiale la nivel naţional. 

Reforma sistemului financiar european este un proces care trebuie privit într-o continuă şi rapidă dinamică, având în vedere celeritatea cu care se înregistrează schimbările la nivel legislativ, instituţional şi operaţional pe plan european în ultima perioadă de timp. Marea majoritate a statelor membre au modificat sau iau în considerare modificarea cadrul legislativ şi instituţional naţional de implementare a deciziilor europene, în scopul asigurării unei coordonări cât mai eficiente a conducerii politicilor privind stabilitatea financiară naţională şi europeană. 

c) În acest context, este necesară adoptarea de măsuri de ordin legislativ care să reflecte capacitatea de adaptare şi ajustare a instituţiilor şi a politicilor naţionale ca răspuns la deciziile europene şi ca modalitate de asumare a responsabilităţii de stat membru al Uniunii Europene.     

d) Adoptarea prezentului proiect de act normativ în regim de urgenţă se impune pentru a asigura implementarea la nivel naţional, în termenul limită prevăzut, a Recomandarii Comitetului European pentru Risc Sistemic din 22 decembrie 2011 privind mandatul macroprudenţial al autorităţilor naţionale (CERS/2011/3), potrivit căreia statele membre trebuie să desemneze, să stabilească prerogativele şi să asigure cadrul legal necesar pentru organizarea si funcţionarea unei autorităţi naţionale căreia îi sunt încredinţate atribuţii în domeniul politicii macroprudenţiale.

Statele membre au obligaţia de a implementa prevederile recomandării Comitetului European pentru Risc Sistemic. Până la data de 30 iunie 2013, statele membre ar fi trebuit să transmită Comitetului un raport cu privire la modalitatea de implementare a prevederilor recomandării.

În acest context, adoptarea măsurilor de natură legislativă pentru înfiinţarea Comitetului Naţional pentru Supraveghere Macroprudenţială este necesar să fie realizată cu celeritate astfel încât să fie asigurate condiţiile necesare pentru organizarea şi operaţionalizarea organismului însărcinat cu prerogative în domeniul politicii macroprudenţiale.

	2. Schimbări preconizate

Conform recomandării Comitetului European pentru Risc Sistemic, responsabilitatea conducerii politicii macroprudenţiale poate fi încredinţată fie unei singure instituţii, fie unui consiliu format din autorităţile ale căror acţiuni au un impact semnificativ asupra stabilităţii financiare la nivel naţional. Astfel, având în vedere funcţia de autoritate naţională de supraveghere financiară deţinută de Banca Naţională a României şi de Autoritatea de Supraveghere Financiară, precum şi rolul Ministerului Finanţelor Publice în menţinerea unui mediu macroeconomic stabil, cu efecte pozitive asupra stabilităţii financiare, prezentul proiect de ordonanţă de urgenţă prevede înfiinţarea unui Comitet Naţional pentru Supraveghere Macroprudenţială, ce reuneşte în componenţa sa aceste autorităţi. Comitetul, fără personalitate juridică, va avea rolul de a asigura coordonarea supravegherii macroprudenţiale la nivel naţional. De asemenea, prezentul proiect de ordonanţă de urgenţă stipulează obligativitatea menţinerii independenţei Băncii Naţionale a României, conform art. 130 din Tratatul privind funcţionarea Uniunii Europene, în ceea ce priveşte deciziile privind politica macroprudenţială.   
Obiectivul fundamental al Comitetului Naţional pentru Supraveghere Macroprudenţială este menţinerea stabilităţii financiare, inclusiv prin consolidarea capacităţii sistemului financiar de a rezista la şocuri şi prin diminuarea acumulării de riscuri sistemice. Proiectul stabileşte atribuţiile Comitetului, acestea vizând elaborarea strategiei privind politica macroprudenţială, analiza informaţiilor disponibile şi identificarea riscurilor la adresa stabilităţii financiare, identificarea instituţiilor de importanţă sistemică, emiterea de recomandări şi avertizări în vederea prevenirii sau diminuării riscurilor şi monitorizarea implementării acestora, precum şi monitorizarea implementării recomandărilor emise de Comitetul European pentru Risc Sistemic. În plus, Comitetul Naţional pentru Supraveghere Macroprudenţială este responsabil şi de coordonarea gestiunii crizelor financiare. 
În cazul în care sunt identificate riscuri la adresa stabilităţii financiare, Comitetul Naţional pentru Supraveghere Macroprudenţială poate emite recomandări şi avertizări privind riscurile. Destinatarii recomandărilor sunt fie autorităţile de supraveghere financiară microprudenţială, fie guvernul României. În urma primirii unor astfel de recomandări sau avertizări, destinatarii trebuie sa adopte măsurile recomandate sau să întreprindă acţiuni în vederea diminuării riscurilor asupra cărora au fost avertizaţi, în caz contrar fiind necesară oferirea de explicaţii cu privire la lipsa de acţiune. 

În consens cu atribuţiile legate de supravegherea macroprudenţială, Comitetului Naţional pentru Supraveghere Macroprudenţială îi sunt conferite responsabilităţi pe linia coordonării gestiunii crizelor financiare, în sensul identificării măsurilor necesare în vederea reducerii riscului de contaminare în cazul unui impact sistemic al eventualelor dificultăţi cu care se pot confrunta participanţii la piaţa financiară.   Organismul decizional al Comitetul Naţional pentru Supraveghere Macroprudenţială este Consiliul general. Acest consiliu este format din 9 membri, respectiv: guvernatorul, prim-viceguvernatorul, cei 2 viceguvernatori şi economistul şef ai băncii centrale, preşedintele şi prim-vicepreşedintele Autorităţii de Supraveghere Financiară, doi reprezentanţi ai Guvernului desemnaţi de Primul-ministru. Având în vedere responsabilităţile Fondului de Garantare a Depozitelor în Sistemul Bancar în procesul de soluţionare a situaţiei instituţiilor de credit aflate în dificultate, directorul acestei instituţii va participa la întrunirile Comitetului, dar nu va avea drept de vot. 
Această structura a organismului decizional este propusă pentru a asigura conformarea la recomandarea CERS/2011/3, potrivit căreia banca centrală trebuie să deţină un rol major în domeniul politicii macroprudenţiale. Astfel, în contextul în care fiecare membru al Consiliului general are dreptul la un vot, nicio decizie contrară poziţiei Băncii Naţionale a României nu va putea fi adoptată.
Structura organizatorică a Comitetului Naţional pentru Supraveghere Macroprudenţială mai cuprinde două comitete de natură tehnică, respectiv Comitetul tehnic privind riscul sistemic şi Comitetul tehnic privind gestiunea crizelor financiare, rolul acestora fiind de a sprijini activitatea Consiliului general, prin elaborarea de analize şi propunerea de măsuri în vederea îndeplinirii obiectivului fundamental al Comitetului. Banca Naţională a României asigură Secretariatul Comitetului.
În concordanţă cu prevederile recomandării CERS/2011/3 privind transparenţa şi răspunderea, Comitetul Naţional pentru Supraveghere Macroprudenţială trebuie să publice coordonatele strategiei sale de politică macroprudenţială, precum şi recomandările şi avertizările emise, cu excepţia cazului în care această acţiune poate avea repercusiuni la adresa stabilităţii financiare. 

Recomandarea CERS/2011/3 prevede că autoritatea macroprudenţială naţională trebuie să răspundă în faţa Parlamentului naţional. În acest sens, potrivit proiectului prezentei ordonanţe de urgenţă, Comitetul Naţional pentru Supraveghere Macroprudenţială întocmeşte un raport anual, care este susţinut de Preşedintele acestuia în şedinţa comună a celor două camere ale Parlamentului României, fără a fi supus votului.
Potrivit Recomandării  CERS/2011/3, statele membre trebuie să asigure protecţia legală a autorităţii macroprudenţiale şi a personalului său. În acest sens, similar dispoziţiilor existente în actele normative care guvernează statutul autorităţilor de supraveghere micro-prudenţială a entităţilor care funcţionează în sistemul financiar,  proiectul prezentei ordonanţe de urgenţă prevede că membrii Comitetului Naţional pentru Supravegherea Macroprudenţială, precum şi persoanele care au lucrat sau lucrează pentru sau în legătură cu activitatea acestuia, nu răspund civil sau penal pentru îndeplinirea sau omisiunea îndeplinirii oricărui act sau fapt în legătură cu exercitarea, în condiţiile legii, a atribuţiilor de supraveghere macroprudenţială, cu excepţia cazului în care se dovedeşte că au acţionat cu rea-credinţă şi cu neglijenţă gravă.
În vederea respectării prevederilor Recomandării CERS/2011/3 privind independenţa politicii macroprudenţiale, prezentul proiect de act normativ prevede că, în îndeplinirea obiectivului fundamental, Comitetul Naţional pentru Supraveghere Macroprudenţială şi membrii Consiliului general nu solicită şi nu acceptă instrucţiuni din partea niciunei autorităţi, instituţii sau organism public ori privat.

Impactul socio-economic al proiectului de act normativ

	1. Impactul macro-economic

Proiectul de act normativ are un impact pozitiv asupra mediului macro-economic, întrucât o politică macroprudenţială eficientă contribuie la menţinerea stabilităţii financiare, prin reducerea acumulării de riscuri şi scăderea impactului ciclului economic asupra activităţii agenţilor economici. În acest fel, se asigură o contribuţie sustenabilă a sectorului financiar la creşterea economică.

	 11 Impactul asupra mediului concurenţial şi domeniul ajutoarelor de stat

Implementarea cerinţelor suplimentare de capital pentru eventualele instituţii de credit de importanţă sistemică ar putea duce la creşterea costurilor lor marginale de finanţare, reducându-se astfel avantajul competitiv pe care acestea l-ar avea datorită garanţiei implicite de sprijin financiar public în caz de criză.  

	2. Impactul asupra mediului de afaceri

Proiectul de act normativ are un impact pozitiv asupra mediului de afaceri, întrucât stabilitatea financiară asigură un cadru economic prielnic implementării strategiilor de afaceri, diminuând probabilitatea apariţiei factorilor economici exogeni cu impact negativ. În acelaşi timp, proiectul de act normativ ar putea creşte costurile de funcţionare ale participanţilor la sistemul financiar, datorită eventualelor necesităţi de raportare ce ar putea fi generate de recomandările Comitetului. De asemenea, o creşterea a costurilor de finanţare ale participanţilor la sistemul financiar ar putea fi generată de implementarea eventualelor recomandări ale Comitetului privind cerinţe de capital majorate.

	3. Impactul social

Proiectul de act normativ are un impact social pozitiv întrucât stabilitatea financiară este un bun public de care beneficiază fiecare cetăţean. O politică macroprudenţială eficientă contribuie la diminuarea probabilităţii de apariţie a crizelor financiare. Menţinerea stabilităţii financiare şi implicit a unui cadru macroeconomic stabil, are un impact pozitiv prin reducerea magnitudinii etapelor de creştere economică redusă sau negativă, diminuarea şomajului, asigurarea accesului la finanţare. În acelaşi timp, creşterea costurilor participanţilor la sistemul financiar ar putea fi transferată utilizatorilor de servicii financiare.

	4. Impactul asupra mediului

Proiectul de act normativ nu are un astfel de impact.

Impactul financiar asupra bugetului general consolidat

Proiectul de act normativ nu are un astfel de impact.

Efectele proiectului de act normativ asupra legislaţiei în vigoare

	1. Măsuri normative necesare pentru aplicarea prevederilor proiectului de act normativ
Actul normativ nu necesită operarea altor modificări legislative.   

	2. Conformitatea proiectului de act normativ cu legislaţia comunitară în materie 
Prezentul proiect de act normativ asigură implementarea la nivel naţional a Recomandării Comitetului European pentru Risc Sistemic privind mandatele macroprudenţiale ale autorităţilor naţionale (CERS/2011/3). La nivelul Uniunii Europene nu există acte legislative în materie.  

	3. Măsuri normative necesare aplicării directe a actelor normative comunitare 

Nu este cazul. 

	4. Decizii ale Curţii de Justiţie a Uniunii  Europene 

Nu au fost identificate.

	5. Alte acte normative şi/sau documente internaţionale din care decurg angajamente
Nu este cazul.

Consultări efectuate în vederea elaborării proiectului de act normativ

	1. Informaţii privind procesul de consultare cu organizaţii neguvernamentale, instituite de cercetare şi alte organisme implicate

Proiectul de act normativ a fost supus procedurii de consultare a Băncii Centrale Europene conform Deciziei Consiliului 98/415/CE cu privire la consultarea Băncii Centrale Europene de către autorităţile naţionale în legătură cu proiectele de acte normative.
Au fost consultate Banca Naţională a României şi Autoritatea de Supraveghere Financiară .
2. Fundamentarea alegerii organizaţiilor cu care a avut loc consultarea, precum şi a modului în care activitatea acestor organizaţii este legată de obiectul proiectului de act normativ

Banca Naţională a României este autoritatea cu competenţe de reglementare şi supraveghere pentru sectorul instituţiilor de credit.

Autoritatea de Supraveghere Financiară asigură supravegherea sistemului financiar naţional pentru sectorul pieţei de capital, al asigurărilor şi al pensiilor private.

3. Consultările organizate cu autorităţile administraţiei publice locale, în situaţia în care proiectul de act normativ are ca obiect activităţi ale acestor autorităţi, în condiţiile Hotărârii Guvernului nr.521/2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative – nu este cazul
4. Consultările desfăşurate în cadrul cadrul consiliilor interministeriale, în conformitate cu prevederile Hotărârii Guvernului nr.750/2005 privind constituirea consiliilor interministeriale permanente – nu este cazul

5. Informaţii privind avizarea de către:

a) Consiliul Legislativ 
b) Consliliul Suprem de Apărare a Ţării

c) Consiliul Economic şi Social 
d) Curtea de Conturi 
e) Consiliul Concurenţei 
Proiectul de act normativ va fi supus avizării Consiliului Legislativ.

6 Alte informaţii: 
Nu este cazul.

Activităţi de informare publică privind elaborarea şi implementarea

proiectului de act normativ

	  1. Informarea societăţii civile cu privire la necesitatea elaborării proiectului de act normativ 
În conformitate cu prevederile Legii nr.52/2003 privind transparenţa decizională în administraţia publică, proiectul de act normativ a fost afişat pe pagina de Internet a Ministerului Finanţelor Publice, în vederea acordării posibilităţii cetăţenilor şi reprezentanţilor societăţii civile de a formula propuneri şi observaţii. 

	   2. Informarea societăţii civile cu privire la eventualul impact asupra mediului, precum şi efectele asupra sănătăţii şi securităţii cetăţenilor sau diversităţii biologice

Proiectul de act normativ nu are astfel de impact/efecte. 

Măsuri de implementare 

	   1. Măsuri de punere în aplicare a proiectului – înfiinţarea de noi organisme sau extinderea competenţelor instituţiilor existente

Proiectul de act normativ prevede înfiinţarea Comitetului Naţional pentru Supraveghere Macroprudenţială, ca structură fără personalitate juridică, din care fac parte Banca Naţională a României, Autoritatea de Supraveghere Financiară şi Ministerul Finanţelor Publice, cu rol de coordonare în domeniul supravegherii macroprudenţiale. 

	   2. Alte informatii

După adoptare, proiectul de act normativ va intra în vigoare la data publicării în Monitorul Oficial al României, Partea I.


Faţă de cele de mai sus, supunem aprobării proiectul de Ordonanţă de urgenţă privind supravegherea macroprudenţială a sistemului financiar naţional, prezentat alăturat.

